REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/69-24

1. jul 2024. godine

B e o g r a d

ZAPISNIK

7. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 1. JULA 2024. GODINE

Sednica je počela u 12,10 časova.

Sednici je predsedavao Veroljub Arsić, predsednik Odbora.

Sednici su prisustvovali članovi Odbora: Svetlana Milijić, Nikola Radosavljević, Živan Bajić, Tijana Davidovac, Nenad Krstić, Akoš Ujhelji, Dragan M. Marković, Dušan Nikezić, Peđa Mitrović i Nenad Mitrović.

Sednici su prisustvovali zamenici članova Odbora: Nikola Lazić (zamenik Ane Beloice Martać) i Nenad Filipović (zamenik Zagorke Aleksić).

Sednici nisu prisustvovali članovi Odbora: Dušan Bajatović, Branko Pavlović, Miroslav Aleksić i Vladimir Jelić, niti njihovi zamenici.

Sednici su prisustvovali: dr Jorgovanka Tabaković, guverner Narodne banke Srbije, Željko Jović, viceguverner, Ana Ivković, viceguverner, Dragana Stanić, viceguverner, Nikola Dragašević, viceguverner, Savo Jakovljević, generalni direktor Sektora za ekonomska istraživanja i statistiku, Jelena Stojanović, generalni direktor Direkcije za računovodstvo i finansije, Dejan Dević, generalni direktor Direkcije za zakonodavno-pravne poslove i Tatjana Žuža, viši savetnik za odnose sa državnim institucijama.

Na predlog predsednika, Odbor je jednoglasno (12 glasova za, 1 uzdržan) utvrdio sledeći

D n e v n i r e d :

1. Razmatranje Polugodišnjeg izveštaja o monetarnoj politici (januar-jun 2023), koji je podnela Narodna banka Srbije (broj 400-1894/23 od 3. oktobra 2023. godine);
2. Razmatranje Godišnjeg izveštaja o monetarnoj politici za 2023. godinu, koji je podnela Narodna banka Srbije (broj 400-1516/24 od 20. juna 2024. godine);
3. Razmatranje Godišnjeg izveštaja o poslovanju i rezultatima rada za 2023. godinu, koji je podnela Narodna banka Srbije (broj 400-1517/24 od 20. juna 2024. godine);
4. Razmatranje Godišnjeg izveštaja o stabilnosti finansijskog sistema za 2023. godinu, koji je podnela Narodna banka Srbije (broj 400-1518/24 od 20. juna 2024. godine);
5. Razmatranje Izveštaja o radu Saveta guvernera Narodne banke Srbije za period 1. januar – 30. jun 2023. godine, koji je podneo Savet guvernera Narodne banke Srbije (broj 400-2079/23 od 27. oktobra 2023. godine);
6. Razmatranje Izveštaja o radu Saveta guvernera Narodne banke Srbije za period od 1. jula do 31. decembra 2023. godine, koji je podneo Savet guvernera Narodne banke Srbije (broj 400-2079/23-1 od 12. februara 2024.godine);
7. Razmatranje Finansijskih izveštaja Narodne banke Srbije za period od 1. januara 2023. do 31. decembra 2023. godine, sa izveštajem ovlašćenog revizora, koji je podneo Savet guvernera Narodne banke Srbije (broj 400-1515/24 od 20. juna 2024. godine);
8. Razmatranje Programa monetarne politike Narodne banke Srbije u 2024. godini, koji je podnela Narodna banka Srbije (broj 400-2309/23 od 12. decembra 2023. godine);
9. Razmatranje Finansijskog plana Narodne banke Srbije za 2024. godine, koji je podnela Narodna banka Srbije (broj **400-2481/23** od 27. decembra 2023. godine).

 Na predlog predsednika, Odbor je, većinom glasova (10 glasova za, jedan protiv, 2 uzdržanih), usvojio predlog da se obavi zajednički jedinstveni pretres o tačkama 1 do 9, s tim da se o svakoj tački Odbor izjašnjava pojedinačno.

**Zajednički jedinstveni pretres o tačkama 1. do 9. dnevnog reda**

Predsednik Odbora podsetio je prisutne članove i zamenike članova Odbora da je članovima 23, 71, 74. i 79. Zakona o Narodnoj banci Srbije predviđeno da Narodna banka Srbije dostavlja Narodnoj skupštini izveštaje, kao nadležnom odboru za razmatranje ovih dokumenata.

Jorgovanka Tabaković, guverner Narodne banke Srbije obrazložila je izveštaje o radu i rezultatima rada Narodne banke za 2023. godinu, navodeći da je 2023.godina obeležena izuzetno kompleksnim geopolitičkim kretanjima i njihovim brojnim makroekonomskim posledicama.

 Guverner je istakla da je inflacija u 2023. godini prepolovljena a u maju 2024.godine je ušla u granice ciljanog koridora Narodne banke Srbije koji iznosi tri plus minus 1,5%.

 Naglasila je da su devizne rezerve dodatno povećane za 5,5 mlrd evra odnosno za blizu 30 % dok su u šest meseci 2024.godine premašile 27,0 mlrd evra što je njihov novi najviši nivo. Dinar je u 2023. godini ojačao prema evru za 0,1% a za toliko je ojačao i u 2024. godini i na taj način postao jedan od ključnih stubova potrošačkog i investicionog poverenja za građane i privredu. Dinarska štednja je u 2023. godini povećana za 41,6 mlrd dinara odnosno za oko 45% i trenutno je na nivou od preko 161,0 mlrd dinara.

 U nastavku izlaganja guverner je navela da je očuvana stabilnost finansijskog sektora i kvalitet njihove aktive uz pokazatelj problematičnih kredita od oko 3%. U 2023. godini je ostvaren i najniži deficit tekućeg računa platnog bilansa na nivou od 2,6% bruto domaćeg proizvoda uz rast izvoza roba i usluga od čak 8% uprkos slabijoj eksternoj tražnji. Ostvaren je i rekord u prilivu direktnih stranih investicija od 4,5 mlrd evra.

 U diskusiji su učestvovali narodni poslanici Peđa Mitrović, Nenad Mitrović, Dušan Nikezić i Veroljub Arsić, čija su izlaganja tonski snimana.

U toku rada po tačkama dnevnog reda, predsednik Odbora izrekao je meru oduzimanja reči narodnom poslaniku Peđi Mitroviću, primenjujući odredbe člana 109. i 110. Poslovnika Narodne skupštine.

Odbor je, zatim, prešao na odlučivanje po prvoj do devete tačke dnevnog reda.

1) Na predlog predsednika, Odbor je većinom glasova (10 glasova za, dvoje uzdržanih,) prihvatio Polugodišnjeg izveštaja o monetarnoj politici (januar-jun 2023), koji je podnela Narodna banka Srbije;

2) Na predlog predsednika, Odbor je većinom glasova (10 glasova za, dvoje uzdržanih) prihvatio Godišnji izveštaj o monetarnoj politici za 2023. godinu, koji je podnela Narodna banka Srbije;

3) Na predlog predsednika, Odbor je većinom glasova (10 glasova za, dvoje uzdržanih) prihvatio Godišnji izveštaj o poslovanju i rezultatima rada za 2023. godinu, koji je podnela Narodna banka Srbije;

4) Na predlog predsednika, Odbor je većinom glasova (10 glasova za, dvoje uzdržanih) prihvatio Godišnji izveštaj o stabilnosti finansijskog sistema za 2023. godinu, koji je podnela Narodna banka Srbije;

5) Na predlog predsednika, Odbor je većinom glasova (10 glasova za, dvoje uzdržanih), prihvatio Izveštaj o radu Saveta guvernera Narodne banke Srbije za period 1. januar – 30. jun 2023. godine, koji je podneo Savet guvernera Narodne banke Srbije;

6) Na predlog predsednika, Odbor je većinom glasova (10 glasova za, dvoje uzdržanih) prihvatio Izveštaj o radu Saveta guvernera Narodne banke Srbije za period od 1. jula do 31. decembra 2023. godine, koji je podneo Savet guvernera Narodne banke Srbije;

7) Na predlog predsednika, Odbor je većinom glasova (10 glasova za, dvoje uzdržanih) prihvatio Finansijske izveštaje Narodne banke Srbije za period od 1. januara 2023. godinu do 31. decembra 2023. godine, sa izveštajem ovlašćenog revizora, koji je podneo Savet guvernera Narodne banke Srbije;

8) Na predlog predsednika, Odbor je većinom glasova (10 glasova za, dvoje uzdržanih) prihvatio Program monetarne politike Narodne banke Srbije u 2024. godini, koji je podnela Narodna banka Srbije.

9) Na predlog predsednika, Odbor je većinom glasova (10 glasova za, dvoje uzdržanih) prihvatio Finansijski plan Narodne banke Srbije za 2024. godine, koji je podnela Narodna banka Srbije.

Sednica je završena u 14,40 časova.

Sastavni deo ovog zapisnika čine stenografske beleške sačinjene na osnovu tonskog snimka sednice.

 SEKRETAR PREDSEDNIK

 Tijana Ignjatović Veroljub Arsić